Младен Исаев
Весела земя

chitanka.info

До всяко клонче се докосна

със нежни пръсти пролетта.

И всяка пъпка, още росна,

под ласките й разцъфтя.

Порозовяха във ръката й

прасковите изведнъж;

премина облаче крилато

и ги поръси светъл дъжд.

Във всяка капка по тревите

светлеят милион слънца.

Жужукат в клоните пчелите

със пеещите си крилца.

А в синята безбрежност ято

от бели гълъби лети.

Така е весела земята,

щом пролетта я навести.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.